جمهور باشقانی‌نین سؤزچوسو ابراهیم کالین عراق-ین سینجار بولگه‌سینین ایکینجی بیر قندیل ( بولوجو ترور تشکیلاتی پ.کا.کا-نی دوشرگه سی ) اولماسینا اصلا ایجازه وئرمه‌یه‌جک‌لرینی بیلدیردی.
ابراهیم کالین اؤزل تلویزیون کاناللاریندان‌ بیرینه وئردیگی موصاحیبه‌ده دئدی کی، ترور تشکیلاتی پ.کا.کا سینجاردا خصوصیله داعش-له موباریزه چرچیوه‌سینده یزیدی‌لری ده بهانه ائده ره ک اؤزونه موقع الده ائتمه‌یه جهد گؤستریر. بونا عراق مسئول‌لاری ایجازه وئرمه‌مه‌لی‌دیر. سینجارین قندیل داغینا چئویریلمه‌سینه اصلا ایجازه وئرمریک.
ابراهیم کالین باش ناظیر بینالی ییلدیریمین عراق-ا سفری ایله علاقه‌لی سوالا ایسه بئله جاواب وئردی: سفر 7-8 ژانویه تاریخ‌لرینده پایتاخت بغداد و اربیلی اهاته ائده‌جک شکیلده پلانلاشدیریلدی.
عراق-دا سون اون ایلدیر داوام ائدن کاوسا (هرج و مرج)  توخونان ابراهیم کالین بیلدیردی کی، قندیل داغی و دیگر بؤلگه‌لردکی ترور تشکیلات‌لارینا قارشی تأثیرلی موباریزه آپاریلمادیغی موشاهیده اولونور. بعشیقه دوشرگه‌سینه گؤره عراق-لا ضدیت یاشاندی. بیزیم بعشیقه دوشرگه‌سینی اوردا سالماغیمیزین مقصدی ده، پروسئسی ده، کیم‌لرله گؤروش کئچیریله‌رک قورولدوغو دا معلوم ایدی. بو مسئله‌نی ده اهاته ائده‌جک شکیلده ایکی طرف‌لی علاقه‌لر، ترورلا موباریزه، ترور تشکیلاتی، عراق-ین ثابت‌لیگی، موصول عملیاتین‌دان سونرا عمومی معنادا داعش-دن سونرا موصول-ون، تلافرین، سینجارین و دیگر یئرلرین یئیندن قورما ایشلری و موختلیف موضوع لاری موذاکیره ائتمک مقصدی ایله جناب باش ناظیریمیز عراق-ا سفر ائده‌جک.
تورکیه‌نین گؤزلنتی‌لری‌نین " بغداد یاخود دا اربیل مسئول لارینین داها دقیق، نتیجه الده ائدیله‌جک تدبیرلر گؤرمه‌سی" اولدوغونو بیلدیرن ابراهیم کالین اونو دا وورغولادی کی، چونکو ترور تشکیلاتی‌نین اوردا یئرلشیب تشکیلاتلاندیغی هر کسین معلومودور. ایندیه ده ک عراق اراضی‌لرین‌دن بیزیم اؤلکه‌میزه بئله تهدیدلر، هوجوم‌لار اولماسینا باخمایا‌راق تورکیه توپراقلاریندان عراق-ا یونلیک نه تهدید نه ده هوجوم اولموش‌دور. بیز بونا ایجازه وئرمریک.
